04852 Air Exchangers - Broan
Broan 500 CFM 20-1/2" wide, Custom Power Pack in Stainless Steel
Air Exchangers >04852
04852Washable Foam Filter MERV 8.
Efficiency : 25% at 1 micron Aanbeveel - Advies & Nuus
Hoe om jou besigheid te optimaliseer vir sukses
"Optimalisering beteken eenvoudig dat jy 'n klomp klein goedjies neem wat nie baie moeilik is om te verander nie, en al daardie klein veranderinkies vermenigvuldig en jy kry 'n reuse verandering uit al daardie klein veranderinkies." – Tony Robbins (Amerikaanse skrywer, entrepreneur, filantroop en lewensafrigter – vry vertaal)
Besigheidsoptimalisering is die proses waardeur die doeltreffendheid, produktiwiteit en prestasie van 'n besigheid gemeet word en maniere gevind word om op daardie metings te verbeter.
Hier is 'n paar wenke om in gedagte te hou wanneer ons daaraan dink om ons besighede te optimaliseer:
Is my stel vaardighede steeds relevant om my besigheid die toekoms in te lei? Daar is altyd die risiko van selfvoldaan raak en op ons ervaring en gevestigde vaardighede vertrou. Eerstens moet ons verstaan wat die hoof toekomstige tendense in ons bedryf is en dan moet ons vasstel of ons gesamentlik (ek, my personeel en infrastruktuur) in die jare wat voorlê nog relevant sal wees. Dit kan nodig wees dat ons ons en ons besigheid moet herskep om pasgemaak vir die toekoms te wees. Wanneer besigheid afneem, bied dit aan ons die geleentheid om vir die volgende opswaai en toekomsvooruitsigte voor te berei.
Is ons perseel naby aan ons teikenmark geleë? (Of is dit nie belangrik nie?)
Huur ons die perseel of besit ons dit? Wat is die beste opsie vir ons?
Is ons perseel te groot, of te klein vir ons bedryfsvereistes?
Moet ons dit oorweeg om 'n deel van die perseel aan 'n ander besigheid te onderverhuur (indien ons huurooreenkoms dit toelaat, of is ons bereid om dit as eienaars van ons perseel te doen)?
'n Produk-gefokusde besigheid moet 'n doelgerigte poging aanwend om seker te maak dat die voorraadvlak optimaal is (nie te veel, te min of verouderde voorraad nie) aangesien dit ons kontantvloei kan blokkeer. Daar moet van verouderde voorraad ontslae geraak word – oorweeg 'n uitverkoping teen afslagpryse. Indien voorraad op krediet aangekoop is – maak seker jy kry die beste (d.w.s. die langste termyn en goedkoopste) betaalvoorwaardes.
As sake knyp, kan ons dit oorweeg om ons personeel korter skofte of verminderde ure te laat werk. Nog 'n opsie is om personeel wat bedank met kontrakwerkers te vervang, wat ons meer buigsaamheid in ons personeelkapasiteit sal gee. Dit is ook wys om 'af tye' of 'n stadiger ekonomie te gebruik om die vaardighede van ons personeel op te skerp.
In die Suid-Afrikaanse besigheidskonteks is dit belangrik om ons SEB-gradering te bestuur en te verbeter. Dit kan op so 'n wyse gestruktureer word dat dit ons besigheid ten opsigte van kontantinvloei en toegang tot nuwe markte kan bevoordeel.
Maak ten beste gebruik van moontlike besigheidsgeleenthede
Ons streef dalk besigheidsgeleenthede na met 'n skraal kans om tot besigheid te realiseer. Die neerskryf van alle geleenthede en die orden volgens die moontlike kanse op sukses, kan help om ons beperkte besigheidshulpbronne meer doeltreffend te fokus.
Optimaliseer herverkope aan bestaande kliënte
Baie van ons jaag die volgende nuwe kliënt vir ons besighede na en vergeet dat ons reeds oor 'n bestaande kliëntebasis beskik. Dit voel dalk soos 'n beslommernis om kliënte-inligting vas te lê vir die stuur van direkte bemarkingsboodskappe en spesiale aanbiedinge, maar dit is die moeite werd as 'n mens eers die inligting op rekord het – want jy weet dat die waarskynlik dat hulle nog 'n produk of diens by jou aankoop; groter is.
Daar is dalk 'n geleentheid om ons besigheid te herkapitaliseer om kontantvloei te verbeter en groei te stimuleer. Die hefboomfinansiering van ons bates en debiteureboek (indien enige) kan dalk net ons volgende groot transaksie of uitbreiding finansier.
Robert Kiyosaki noem dit ons "Mastermind"-groep. Dit sluit ons rekenmeester, bankier, eiendomsadviseur, finansiële beplanner, besigheidsafrigter en ander suksesvolle besigheidseienaars in. Gebruik hulle kollektiewe kundigheid en ondervinding om jou te help met jou moeilikste besigheidsuitdagings of daardie groot geleentheid wat jy maar net nie kan benut nie. Wedersydse vertroue en respek is van die grootste belang en almal moet gewillig wees om 'n wederdiens te bewys.
Ek vertrou dat hierdie artikel jou sal motiveer om uit 'n positiewe hoek na besigheidsoptimalisering te kyk en dat dit jou sal help om maniere te vind wat jou besigheid in enige ekonomiese siklus sal bevorder.
Met wie dink jy praat jy?
Deur René Pfaff - Sielkundige
Met wie praat jy die meeste elke dag? Jou wederhelf? Jou kinders? Jou medewerkers? Kliente?
Nie een van bogenoemde nie. Die persoon met wie jy die meeste praat is JYSELF. Dit wat jy elke dag vir jouself sê is egter van kritiese belang in die vorming van jou selfbeeld en speel ’n deurslaggewende rol in jou alledaagse lewe.
Navorsing toon dat ons elkeen tussen 50 000 en 60 000 gedagtes of interne gesprekke met onsself voer. Terwyl ons motor bestuur, bad, voor die rekenaar sit of selfs met ander kommunikeer voer ons onophoudelik gesprekke met onsself. Die vraag is wat sê jy vir jouself as jy so gesels? Ongelukkig wys navorsing ook dat hierdie interne gesprekke met onsself ongeveer 80% negatief is.
Wat gebeur dus? Ons onderbewussyn stoor alle boodskappe wat ons van die omgewing kry, hetsy van ons ouers en onderwysers as ons jonger is, ons vriende soos ons ouer word en later van andere binne die samelewing waarin ons grootword. Die onderbewussyn kan nie werklik onderskei tussen die waarheid en fiksie nie. Daarom word alles onbewustelik as waarheid “gestoor”. Ons word dus geprogrameer om hierdie stellings te glo.
Indien ‘n ouer heeltyd vir ‘n kind vertel dat sy niks werd is nie, sal sy dit mettertyd glo en daarvolgens optree. Indien ouers deurentyd vir hul kind vertel dat hy spesiaal en talentvol is, sal hy ook dit glo en daarvolgens optree. Mediese navorsing bewys ook dat jou interne gesprekke ’n groot bydrae lewer tot jou liggaam se vermoë om homself te herstel en kan selfs jou imuunstelsel verhoog. Sien bv Levine, B.H - Your Body Believes Every Word You Say. Navorsing in sport bewys dat jou interne gesprekke ‘n baie groot impak op jou sportprestasie het. Sien bv Galloway, T - The inner game of tennis.
So terug na jou toe. As jy vir jouself sê “ek sal nooit sukselvol wees nie” elke keer as jy ‘n terugslag beleef of “ek sal nooit liefde vind nie” elke keer as iemand jou teleurstel GAAN jou onderbewussyn dit stoor, begin glo en ook daarvolgens optree. Jou denke programeer jou dus om op ’n sekere manier oor jouself te voel, dit impakteer dus jou gedrag en uiteindelik jou lewe. Die grootste impak is op jou selfbeeld en soos jul weet, indien jou selfbeeld nie na wense is nie sal jy minder risikos neem, meer sukkel om verhoudings te bou en minder geneig wees om jou drome na te streef.
Indien ander mense dus heeltyd so krities en ongeskik met jou praat soos wat jy elke dag met jouself praat, sou jy seker lankal gevra het “Met wie dink jy praat jy?” Moet jouself dus nie toelaat om so met JOU te praat nie!
Die maklikste manier om dus jou eie gedrag en toekoms te verander is om jou denke te verander. Om op ’n positiewe en opbounde wyse met jouself te begin praat. Om jouself te motiveer en te inspireer deur die boodskappe wat jy aan jou onderbewussyn stuur.
Die eerste vraag is dikwels - hoe begin ek? Jy begin deur op te let na jou taalgebruik. Vervang negatiewe woorde en uitdrukkings met positiewe frases en uitdrukkings. Indien jy dit genoeg oor en oor doen word dit later ’n gewoonte en sal dit jou denke, gedrag en hele lewe verryk. Doen die onderstaande oefening ELKE dag en jy sal verbaas wees oor hoe dit jou lewe sal verander.
Begin met jouself praat soos jy graag wil hê ANDER moet met jou praat. Fokus op jou sterkpunte en maak positiewe denke en opbouende interne gesprekke deel van jou alledaagse lewe. Die impak mag jou dalk net verstom....
Hoekom moet alles altyd verander?
René Pfaff - Sielkundige
Verandering is deel van ons daaglikse lewe. Al wil ons dikwels hê dinge moet net dieselfde bly omdat dit so gerieflik in ons gemaksones is, is verandering onafwendbaar op alle vlakke van ons lewens. Daar is maniere hoe ons verandering positief kan hanteer sodat ons daardeur kan leer en groei om sodoende sterker en meer toegerus anderkant uit te kom.
Verandering kom op alle gebiede voor. Verandering vind op persoonlike gebied plaas as ons trou, verhoudings verbreek, kinders kry of ons kinders uit die huis trek. Dit gebeur as ons verhuis, van werk verander, iemand aan die dood afstaan of self ernstig siek word. Verandering vind ook baie binne werksverband plaas as ons ’n bevordering kry, ‘n nuwe bestuurder kry of indien jy dalk met nuwe tegnologie moet werk. Dit is dus geen wonder dat Heraclitus, ‘n Griekse filosoof, al in 500 vc “die enigste konstante ding in die lewe is verandering” gesê het nie.
Nou as verandering so konstant is, wat kan ons doen om verandering te beter te hanteer of om as ouers of leiers andere te help om verandering makliker te hanteer?
1 – Verstaan die feit dat om teen verandering vas te skop normaal is. Dit beteken nie noodwendig iemand is moeilik of onbuigsaam nie. Daar is verskeie normale fases waardeur mense gaan wanneer hulle met verandering te doen kry:
Voorbeeld – ’n Man word verplaas en sy hele familie moet saamtrek:
Fase 1. ONTKEN – “Dit sal nie regtig gebeur dat ons trek nie, iets sal voorval”
Fase 2. ONDERHANDEL – “Ek sal ’n ander werk kry sodat ons nie hoef te verhuis nie”
Fase 3. VEG of VLUG – “Ek sal nie weggaan nie, julle kan my nie dwing nie” of onttrek en spandeer ure alleen in die kamer
Fase 4. TOETS – “Kom ons gaan soontoe vir ’n langnaweek en kyk hoe dit is...”
Fase 5. AANVAAR – “Dit gaan lekker wees en ek sien uit daarna om nuwe mense te ontmoet”
’n Mens se emosies en gedrag beweeg deur hierdie fases as mens met verandering te doen kry, dit is heeltemal normaal. Mens kan selfs by tye terugbeweeg na ’n vorige fase indien mens ’n terugslag of ’n slegte dag beleef.
Onthou dat mense verskillende persoonlikhede het en daarom verskillend op verandering reageer. Party mense hou van nuwe dinge en verandering is vir hul opwindend terwyl ander van struktuur en voorspelbaarheid hou. Gee daarom vir mense spasie en moenie dieselfde reaksie van almal verwag nie.
Diegene wat stilbly en nie uiterlik en sigbaar teen verandering vasskop nie, is nie noodwendig dié wat die verandering ondersteun en aanvaar nie. Hulle mag dalk net hul emosies wegsteek en op meer subtiele maniere (soos deur sabotasie en afwesigheid) teen die verandering vasskop. Vra dus gereeld hoe mense oor die verandering voel en gee elkeen individueel kans om daaroor te praat.
Gee genoegsame inligting oor die verandering. Mense vrees dit wat hulle nie verstaan nie en mag dan hulle eie, ongeldige afleiding maak. Gee liewers te veel inligting as te min en verduidelik hoe die proses en die uiteinde sal lyk.
Wees eerlik. Selfs kinders is slim genoeg om op te tel indien dinge weggesteek word. Mense sal jou makliker vertou as jy eerlik is oor die verandering al is die boodskap nie dalk wat hul wil hoor nie.
Herinner mense daaraan dat hulle keuses het. Al kan hulle self niks aan die verandering doen nie, (soos met ’n siekte of afdanking), kan hul steeds hul reaksie daarop kies en besluit of die verandering vir hulle ’n positiewe leerervaring sal wees. Menigte mense vertel hoe ’n groot, ongevraagde verandering soos ’n afdanking op die ou einde die beste ding was wat met hul kon gebeur aangesien hul nou in ’n nuwe, beter werk staan of dalk ’n eie besigheid begin het.
Verandering is onafwendbaar, veral in ons land. Elke verandering bied egter ’n geleentheid om te groei en nuwe dinge te beleef. Ek hoop dat jy sal moeite doen om verandering beter te verstaan en die vaardighede sal aanleer om verandering in die toekoms met groot sukses te hanteer.